**אמיר ברמלי** (נולד ב-4 באוקטובר 1976) הוא יזם ישראלי שהורשע בעבירות של הלבנת הון, גניבה בידי מורשה, הונאה ובעבירות נוספות. מייסד ומנהל לשעבר של רוביקון ביזנס גרופ (בפירוק), "קרן קלע" (בפירוק), ושותף לשעבר בקרן הגשמה. בשיא פעילותו העסקית שלט ברמלי בעשרות מיזמים וזכה לפרסום רב במדורי הכלכלה בתקשורת. ברמלי תקף את משרד האוצר ורשות ניירות ערך בתקשורת על רקע עודף רגולציה, לטענתו, שפגעה בעסקים קטנים בפרט ובכלכלה הישראלית בכלל.

בינואר 2016 הוצא צו פירוק קבוע לכלל קבוצת רוביקון ו"קרן קלע". באוקטובר 2020 הורשע בעבירות של הלבנת הון, גניבה בידי מורשה ועבירות נוספות. בפברואר 2021 הורשע בעבירות נוספות ונדון לעשר שנות מאסר, שהוחמרו בבית המשפט העליון לאחר ערעור המדינה ל-14 שנות מאסר.

ראשית חייו ותחילת קריירה עסקית
------------------------------

ברמלי גדל בעכו, אמו הייתה גננת ואביו היה טכנאי מחשבים שפרש מרפאל, ניסה להקים עסק עצמאי, קרס ונכנס לחובות. ברמלי מעיד על עצמו שגדל בסביבת מצוקה, אך בבית חם ואוהב, ושמצוקה זו הייתה חלק גדול מהדרייב שלו לעסקים.

בגיל 16 הקים ברמלי את העסק הראשון שלו – עסק להרצאות על זוחלים בבתי ספר. ברמלי מעיד שבתחילה העסק לא היה מוצלח, אך לאחר שהוא הציע הרצאה של "בטיחות לקראת הקיץ מפני נחשים", פנו אליו בתי ספר רבים. בשיא העסק, ברמלי העסיק 4–5 מדריכים. עם הגיעו לגיל 18 הוא פרש מעסקי הזוחלים והתגייס, לאחר שעשה שנת שירות כמדריך בבית ספר שדה. את שירותו הצבאי עשה בחיל מודיעין.

לאחר השחרור מהצבא הקים עסק להדרכות צלילה. על-פי ברמלי את ההון הדרוש להקמת העסק, 40 אלף שקלים, גייס באמצעות הלוואות שהשיג משלושה בנקים, תוך שהוא מספר סיפור שונה לכל בנק לגבי ייעוד הכסף על מנת שיאשרו לו הלוואות אלו. את עסק הדרכת הצלילות מכר ברמלי בשנת 2000 עבור מיליון שקלים.

לאחר זאת, השתקע תקופה מסוימת בבליז. במהלך תקופה זו למד בהתכתבות לתואר ראשון במינהל עסקים וכלכלה במסלול הפתוח של אוניברסיטת הארטפורד שבקונטיקט. עם חזרתו לישראל הקים ברמות נפתלי מרכז ייעוץ לעסקים קטנים ובינוניים. במועד מאוחר יותר, עבר לזכרון יעקב.

2006 הייתה שנה קשה עבורו, אביו נפטר ובחזית העסקית מלחמת לבנון השנייה כמעט וחיסלה את עסקיו שהיו מצויים ברובם בצפון הארץ. באמצעות עבודה קשה, ברמלי הצליח לחלץ את עסקיו מהבוץ.

קריירה עסקית: 2007–2013
-----------------------

### קבוצת רוביקון

רוביקון ביזנס גרופ בע"מ (או "קבוצת רוביקון") הייתה חברת החזקות פרטית, שאיגדה את כלל פעילותו של ברמלי. רוביקון השקיעה בעשרות חברות. חלק מההשקעות התבררו כמוצלחות מאוד:

* Ezbob – רוביקון הייתה אחת מהמשקיעים הראשונים ב-2011, וברמלי מילא תפקיד כדירקטור לסיכון גלובאלי.
* Wobi – אתר השוואת מחירי ביטוח. רוביקון רכשה 50% מהאתר בדצמבר 2012 לפי שווי של 8–10 מיליון ש"ח, הגדילה לאחר מכן את החזקותיה ל-75%, ומימשה את החזקותיה במאי 2015 לפי שווי חברה של 280 מיליון שקל.
* סילבר – חברה לאשראי צרכני המאפשרת פריסת תשלומים בבנק הדואר.

אך היו גם השקעות פחות מוצלחות כגון חנות רהיטים, מסעדות בשיתוף מיכל אנסקי, וחברת המחזור וו.טי.פי הבורסאית. האחרונה הייתה בשיאה ב-2014 בעלת ערך בורסאי של 230 מיליון ש"ח, אך קרסה ב-2016.

בסוף 2012 תיאר ברמלי את הקבוצה כך: "רוביקון פועלת באמצעות 4 חברות השקעה – 'קרן קלע' (מימון לצורך ביטחונות), רוביקון (יזמות והשקעה), 'קרן הגשמה' (השקעות ריאליות) ו'אקספרס' (מימון כנגד ביטחונות נדל"ן). "אנחנו נכנסים איפה שהבנקים לא יודעים או לא רוצים להיכנס. והמצב כעת הוא שיש מחנק אשראי, הבנקים מאוד שמרניים, הרגולציה הולכת ומקשיחה ועל אג"חים כמעט ואין מה לדבר. זה קורה בזמן שהפעילות העסקית לא מפסיקה - לשם אנחנו נכנסים".

רבות מהשקעות רוביקון היו בעסקים עם נראות ציבורית גבוהה שפנו לצרכנים. חלק מהעסקים, עירבו ידוענים מקומיים כראם סמואל בבית הספר לנהיגה מתקדמת "מסלולים", ומיכל אנסקי בשורה של עסקי מזון. הקישור לידוענים, הנכונות להתראיין גם ביחס לעסקיו וגם כתור מומחה עסקים כללי, נאומים והופעות בפאנלים בוועידות כלכליות, שורה ארוכה של הודעות לעיתונות, ותוכן מקודם בתשלום באתרים כלכליים ישראליים הובילה לסיקור תקשורתי נרחב של ברמלי ולנראות ציבורית גבוהה.

### קרן קלע

לאחר המשבר הכלכלי ב־2008 החל ברמלי לגייס כספים באמצעות מותג "קרן קלע", שתחתיו פעלו מספר חברות, שהבטיחה ריבית קבועה ומובטחת עם תשלום חודשי של ריבית, ועם אפשרות משיכה לאחר שנה או שנתיים בהתראה של 90 ימים, בהתאם למסלול ההשקעה שבחר המשקיע. פעילות זו גייסה מאות מיליוני שקלים מהציבור הרחב עד לשנת 2015 באמצעות פרסום נרחב באינטרנט, עיתונות כלכלית, טלוויזיה כלכלית, וכן מהפרסום החופשי שעסקיו של ברמלי זכו לו. מודל ההשקעה שהוצג למשקיע במשך רוב שנות הפעילות היה של "השלמת הון", שתוארה כך:
"השלמת הון היא פעולה שבה החברה משלימה לעסקים ולחברות הון הנדרש מהם לצורך ביטחונות לקבלת אשראי סדיר ממקור בנקאי. ניתן להגדיר השלמת הון כסוג של אג"ח לטווח קצר במיוחד, בדרך כלל עד 48 שעות. פעילות השלמות ההון המתבצעת בחברה מוגנת באמצעות מנגנון הגנה ייחודי, המאפשר את ביצוע התהליך בצורה יעילה ומהירה וללא בירוקרטיה מיותרת."

בפועל, על-פי חקירת רשות ניירות ערך, כתב האישום, וצו הפירוק לרוביקון ו"קרן קלע" פעילות של "השלמת הון" לא התבצעה בפועל בהיקף משמעותי, והכספים הוזרמו לקבוצת רוביקון לצורכי השקעה במיזמים שונים, להחזר כספים כהונאת פונזי למשקיעים אחרים, ולצרכים אחרים ובכללם אישיים ומשפחתיים של ברמלי.

במהלך 2015, ולאחר תחילת חקירת רשות ניירות ערך, גויסו משקיעים גם באמצעות מצגים אחרים מ"השלמת הון" לעיתים אף עם בטוחות בדמות רישום נכסים, ובמודל השקעה/תשואה אחר מאשר במהלך רוב שנות קיום המותג. יש מספר חברות פרטיות שנשאו את המותג "קרן קלע", ובפרט: "קלע – הקרן לעידוד יזמות (בישראל) בע"מ", "קרן קלע לבטוחות והשלמות הון בע"מ", "קלע טי וי פורמט פאנד 1 בע"מ", "קלע אקוויטי פאנד 1 בע"מ", "קלע סילבר 1 בע"מ", ו"קלע משקיעים 1 בע"מ".

"קרן קלע" פנתה למשקיעי ריטייל שהיה להם הון פנוי להשקעה של מכ-100,000 שקלים. "קלע" הציעה ריבית קבועה ונקובה (בטווח של בין 7.8% ל-12% בהתאם להיקף ההשקעה ומשכה) ששולמה אחת לחודש למשקיעים. משך תקופת ההשקעה לרוב נקבע על פרק זמן של בין שנה לשנתיים, אך המשקיע היה יכול להמשיך להשקעה נוספת ב"קלע" ללא משיכת הפקדון שלו (ו"להנות" מתשלומי ריבית סדירים). עד קיץ 2015 "קלע" שילמה ריביות באופן סדיר למשקיעים, ואפשרה משיכות של הפקדונות על ידי משקיעים שהיו זכאים לכך על-פי הסכמי ההשקעה.

הצעת השקעה זו, של "תשואה מובטחת", קסמה למשקיעי ריטייל קטנים לאחר המשבר הכלכלי של 2008, שכן הבנקים באותה עת, ובניגוד לעבר, הציעו ריביות אפסיות בשל סביבת ריבית בנק ישראל האפסית. "קלע" הציעה מוצר שבאופיו דומה לפיקדון בנקאי, תוך הבטחה שמדובר בהשקעה בטוחה (שעוברת כנגד ביטחונות ל-48 שעות ליזם לטובת השגת מימון בנקאי של היזם), וריביות גבוהות משמעותית מהאפשרי בבנקים.

מרבית המשקיעים ב"קלע" היו אנשי מעמד הביניים ופנסיונרים שהשקיעו מאות אלפי שקלים כל-אחד, חלק ניכר ולעיתים אף כל חסכונותיהם. עם זאת, היו גם משקיעים מבוססים יותר וידועים לציבור כמו דני אילון, עו"ד ליפא מאיר והידוענית מיכל אנסקי, שהייתה שותפה (ויעד להשקעה) גם למיזמים עסקיים של רוביקון, שהפסידה כ-2.4 מיליון שקלים שמתוכם כ-1.6 מיליון שקלים הפקידה בידי "קלע".

מרבית המשקיעים היו ישראליים, אך היו גם ניסיונות גיוס בארצות הברית באמצעות קלע USA.

### קרן הגשמה

"קרן הגשמה" היא חברה פרטית המארגנת שותפויות השקעה. ברמלי היה שותף ב"הגשמה" (15%) ומעורב באופן פעיל בשיווק שותפויות של "הגשמה" מסמוך להקמת "הגשמה" ועד למכירת חלקו ב"הגשמה" בסוף 2013 ברווח גדול, בסכום שגילם לפעילות השיווק וניהול של "הגשמה" שווי של 200 מיליון שקלים על נכס מנוהל של 1,500 מיליון שקלים באותה עת (מכפיל של 13.33% על הנכס). מניות של ברמלי שלא נמכרו הופקדו בנאמנות, וזאת על-מנת למנוע בלבול בציבור בין "הגשמה" ל"קלע".

בניגוד ל"קרן קלע" שהציעה ריבית קבועה בסיכון אפסי, ב"הגשמה" הציעו ומציעים שותפויות השקעה בנכסים ריאליים (מחברות סטארטאפ ועד לנדל"ן, אם כי הפוקוס עבר בעיקרו לנדל"ן). פוטנציאל התשואה של שותפויות "הגשמה" מוצג לרוב כ-20% לשנה (ביחס לריבית של 7.8% עד 12% ל"קלע"). הכספים שמושקעים בשותפויות דרך "הגשמה" אינם נזילים עד לסוף הפרויקט, וברוב אין תשלומים שוטפים (מלבד פרויקטי השכרה) למשקיעים. אם "קלע" הציגה לכאורה סיכון אפסי, לשנה-שנתיים, תשלומים שוטפים, ב-7.8% עד 12% – אז "הגשמה" פנו לפלח משקיעים אחר שהיה מוכן לקחת סיכון, אם כי סיכון נמוך על-פי פרסומי "הגשמה", תמורת תשואות גבוהות יותר (סביב ה-20%) ופרק זמן ארך יותר. הבידול בפרופיל המשקיעים בין "קלע" ל"הגשמה" יצר חבילה משלימה כתור הצעת ערך למשקיעים פוטנציאליים.

ברמלי שיווק את "קרן הגשמה" יחדיו עם "קרן קלע" שבבעלותו. בתקופה זו "הגשמה" הוצגה על ידי ברמלי ואנשיו ב"קלע" ו"רוביקון" כתור "זרוע ההשקעות הריאליות של קבוצת רוביקון". בנוסף ערבי גאלה מפוארים למשקיעים נערכו בצוותא עבור "הגשמה" ו"קלע", כך למשל בסוף 2012 נערך ערב גאלה לכ-600 איש בבית ד'פלוס הום בקיבוץ געש, אשר "נהנו מקייטרינג מעולה, אווירה מקסימה, פינוקים ומתנות וגם הפתעה: המופע של שלום חנוך ומשה לוי -"יציאה"".

2014–2018: עימותים עם רשות ניירות ערך, חקירה פלילית, משפט פירוק, ומשפט פלילי
----------------------------------------------------------------------------

אמיר ברמלי בבית המשפט.
במהלך 2013–2015 ברמלי ביקר בחריפות את רשות ניירות ערך, משרד האוצר וגופי ממשל ורגולציה נוספים בטענה שעודף רגולציה וקבלת החלטות קלוקלת פוגעים בעסקים קטנים בפרט ובכלכלה הישראלית בכלל.

במהלך 2014 ובמקביל לקריסת קרן אור (שפעלה בצורה חקיינית (מודל עסקי דומה, הקמה אחרי), אך בהיקף קטן יותר (61 מש"ח), מ"קלע") פעילותו של ברמלי ואחרים לגיוס משקיעים ללא תשקיף, בניגוד לחוק ניירות ערך, תפסה את תשומת לב רשות ניירות ערך שהוציאה מספר אזהרות בנושא במהלך 2014–2015 , והגבילה את האפשרות לגייס יותר מ-35 משקיעים בשנה על ידי פיצול מלאכותי של מסלולי השקעה עניין שהשפיע ישירות על "קלע" שגייסה באותה עת יותר מ-35 משקיעים לשנה באמצעות פיצול למסלולים.

ברמלי המשיך בפעילות החברות חרף אזהרות הרשות בין השאר גם המשך גיוס כספים ממשקיעים פרטיים. במהלך 2014–2015, למרות הלחצים מרשות ניירות ערך. כתגובה למגבלת פיצול מסלולי ההשקעה של הרשות הוא ניסה לקדם הנפקה באמצעות תשקיף לאחר שרכש שלד בורסאי, אך צעדי הרשות מנעו ממנו להתקדם בהנפקה, ובאוקטובר 2015 לאור הנסיבות הוא מכר את השלד.

בפברואר 2015 הוענק פרס ירושלים של מוסדות ערוץ 7 ליזמות עסקית לקבוצת רוביקון בראשותו.

בתחילת 2015 רשות ניירות ערך החלה בחקירת ברמלי והוציאה מספר אזהרות פומביות לציבור ביחס לקרן קלע ואמיר ברמלי. ברמלי לא נסוג ונלחם בחזרה באמצעות החרפת הביקורת הציבורית שלו כנגד הרשות, ובספטמבר 2015 ערך מסיבת עיתונאים בה אמר ש"אנחנו מייצגים כלכלה חדשה. ברשות מתקשים להפנים זאת", ו"פעילות הרשות מתאימה למדינות חשוכות. זו כמו לטעון ששעון דיגיטלי אינו שעון כי אין לו מחוגים. כל המשקיעים קיבלו את כספם עם תשואה גבוהה. אנחנו נמשיך לפעול".

בקיץ 2015 והוא אף העלה לראשונה פרסומות בטלוויזיה בכיכוב מוני מושונוב שגילם את סטנלי פישר, בה משקיע פוטנציאלי הולך דרך כל הדרגים הניהוליים בבנק ועד לנגיד בנק ישראל עם השאלה "למה 0.5%?". הפרסומת הוצגה בפריים-טיים, כולל בפרסומת הזהב לפני הכרזת הזוכים בתוכניות מאסטר שף ואקס פקטור. לאחר ביקורת ציבורית הרשות השנייה לטלוויזיה ולרדיו הורתה על הפסקת הקמפיין, אף על פי שרשות ניירות ערך ידעה על הקמפיין מראש, לאור בקשה של השלד הבורסאי לשדרו, ולא מנעה אותו.

לאור האזהרות הציבוריות והסיקור התקשורתי של החקירה הפלילית, קלע ניצבה בפני בקשות משיכה רבות של משקיעים אשר מימשו את זכותם לקבל את השקעתם בתום תקופת ההשקעה, ולא גילגלו את השקעתם לתקופת השקעה נוספת. בקיץ 2015, ברמלי ו"קלע" החלו להיתקל בקשיים תזרימיים בהחזרת כספים ללקוחות שביקשו לפדות את השקעתם. באוקטובר הוגשה בקשת פירוק ל"קלע" ממשקיע שלא קיבל את כספו, ובינואר 2016 ניתן צו פירוק לכלל החברות שתחת ברמלי לאחר שהשופט איתן אורנשטיין קבע שכספי "קלע" ו"רוביקון" התערבבו זה בזה.

ברמלי טען שמשבר הנזילות בקלע נבע מהכיסוי התקשורתי המוגזם, אזהרות רשות ניירות ערך, והפרת הסכמים בוטה של בנק הפועלים שגרמו לנזקים של מאות מיליוני שקלים לחברות ולמשקיעים. בתגובה לטענה שהוא ניהל פונזי או פירמידה, ברמלי אמר לעיתונות ש"הקבוצה אינה אף צורה הנדסית שייחסו לה".

ביוני 2016 הוגש נגד ברמלי כתב אישום בגין גנבה, מרמה, זיוף והלבנת הון בסך של יותר מ-400 מיליוני ש"ח. באוקטובר 2020 הורשע בעבירות של הלבנת הון, גניבה בידי מורשה ועבירות נוספות.

לאחר תחילת הליך הפירוק, ברמלי ערך פגישות שוטפות עם נושיו בניסיון להגיע להסדר חוב, אך פגישות אלו הולידו טענות כנגדו לשיבוש הליכי חקירה. ברמלי הגיש לבית המשפט האזרחי בתיק הפירוק מספר הצעות להסדר וגייס את השופטת בדימוס ורדה אלשיך בניסיון לגבש הסדר , אך ניסיונות אלו נדחו על ידי הנושים והשופט איתן אורנשטיין היושב בתיק הפירוק. ביולי 2016 ברמלי הגיש תביעת חוב, מטעמו, על-סך 47.2 מיליון שקלים כנגד "קלע" ו"רוביקון" שבפירוק בטענה שכספים אלו מגיעים לו בגין שכר שלא שולם והזרמות שהוא ביצע לקבוצה. באוקטובר 2016 החמיר השופט בני שגיא את תנאי השחרור בערובה של ברמלי וקבע "יש בהתנהלותו ממד של עזות-מצח והיעדר מורא" לאחר שהתביעה טענה שברמלי פנה לעדי תביעה רבים נגדו, שהשקיעו בעבר במיזמיו, עם הצעה לקבלת מניות בחברה חדשה ללא תמורה.

בינואר 2017 השופט ח'אלד כבוב קיבל הסדר טיעון וגזר את דינה של סיון ציבולסקי, מגייסת המשקיעים בקרן קלע, ל־8 חודשי מאסר על תנאי וקנס של 300 אלף שקל בגין עבירה של גיוס של יותר מ-35 משקיעים בשנה ללא תשקיף. ציבולסקי משמשת כעדת תביעה בפרשה כנגד ברמלי. במרץ 2017, לאחר מספר דחיות לבקשתו של ברמלי, נפתח משפטו של ברמלי שכפר באשמות נגדו. בקשתו למחוק את אישומי ההונאה בכתב האישום נדחו על ידי השופט כבוב. בכתב התשובה לתביעה טען ברמלי שרשות ניירות ערך הביאה לקריסת רוביקון לאחר שסימנה אותו כמטרה להפילו, ושלא ביצע פונזי או פרימדה, ושנפילת רוביקון נגרמה מאזהרות הרשות לציבור שיצרה פאניקה אצל המשקיעים וגל פדיונות שבעקבותיו נאלצה רוביקון למכור נכסים תחת לחץ. באפריל 2018 עורך דינו של ברמלי אייל רוזובסקי שוחרר מייצוג ברמלי, אך בית המשפט העליון קבע שימשיך לייצגו בדיוני ההוכחות עד לסוף יוני אז יוחלף בידי הסניגוריה הציבורית.

באוגוסט 2020 נעצר בחשד להונאה ומרמה בפרשה נוספת, לפיה גייס כספים תוך הטעיית המשקיעים והצגת מצגי שווא, ושיבש הליכי משפט.

ב-25 בפברואר 2021 בית המשפט גזר על ברמלי 10 שנות מאסר, לאחר שהורשע בגניבה של מעל 100 מיליון ש"ח.

ב-6 ביולי 2023, לאחר ערעור המדינה על קולת העונש, החמיר בית המשפט העליון את עונשו, והעמידו (בדעת רוב) על 14 שנות מאסר. (שופט המיעוט החמיר ל-12 שנים).

### תביעות לשון הרע כנגד עיתונאים

ב-2016 אמיר ברמלי הגיש תביעה כנגד חברת החדשות, מנכ"ל חברת החדשות אבי וייס (איש תקשורת), עורך "אולפן שישי" איתי דנקנר והכתב יגאל מוסקו על סך של 5 מיליוני שקלים בגין לשון הרע.

בנוסף, תבע את כתב "כלכליסט" תומר גנון על סך מיליון שקלים בגין לשון הרע בשל כתבות שקשרו אותו להעברות כספיות אל מול בר רפאלי בסינגפור. רפאלי הגישה בעקבות הכתבה תלונה על גנבת זהות. ב-2018, ברמלי מחק את התביעה.

בנוסף איים להגיש תביעה כנגד המפרק עו"ד ארז חבר ונגד גופים נוספים. הנתבעים טוענים שמדובר בתביעת השתקה.

מעורבות אשתו בעסקיו
-------------------

אף על פי שאמיר ברמלי הוצג כלפי חוץ כמנהל ויזם החברות השונות, בפועל חלק ניכר מן החברות היו רשומות על שמה של אשתו, דניאלה קלמס-ברמלי. בנוסף, היו העברות ורישומי כרטסת בין חברות שונות לבין דניאלה ברמלי, ואמו של ברמלי אנט ברמלי. בעקבות כך הוצא בתיק הפירוק צו עיכוב יציאה מן הארץ כנגד דניאלה ברמלי, וכן צווים שונים ביחס לנכסים וחובות.

קישורים חיצוניים
----------------

ויקישיתוף מדיה וקבצים בנושא **אמיר ברמלי** בוויקישיתוף
* "להנהגה בישראל יש אינטרס לשמר מעמד בינוני חלש, הוא קל לשליטה", אמיר ברמלי, פורבס, 14 בינואר 2015
* אמיר ברמלי - דף הבית
* אמיר ברמלי, ברשת החברתית LinkedIn

הערות שוליים
------------

1. 1 2  סרטונים גור מגידו, ‏פרשת רוביקון-קרן קלע: צו פירוק קבוע לחברות של אמיר ברמלי, באתר גלובס, 31 בינואר 2016
2. 1 2
3. ↑  אמיר ברמלי / סיפור הצלחה עכואי, נטו עכו גיליון 185, 13.01.2015
4. ↑  אתר למנויים בלבד חגי עמית, "כולם רוצים עוד כסף, אני פשוט לא מתבייש בזה", באתר TheMarker‏, 3 באוקטובר 2014
5. ↑  עירית רוזנבלום, / חוות הפרפרים מהחולה - במרכז עזריאלי, באתר הארץ, 1 באוגוסט 2006
6. ↑  ניר קיפניס, ‏מנכ"ל רוביקון: "בלי הבטלה, האנושות לא הייתה מתקדמת", באתר גלובס, 1 ביוני 2013
7. ↑  ezbob הופכת לחברת האשראי המקוון לעסקים הגדולה בבריטניה, באתר גלובס, 25 בפברואר 2015
8. ↑  אתר למנויים בלבד אסא ששון, רוביקון תשקיע 15 מיליון שקל בסוכן ביטוח אינטרנטי, באתר TheMarker‏, 12 בנובמבר 2013
9. ↑  רחלי בינדמן, הסיבוב של רוביקון: אתר השוואת מחירי הביטוח וובי הגדיל שוויו פי 4 בתוך שנה, באתר כלכליסט, 12 במאי 2015
10. ↑  גיל קליאן, ערן מיטל רוצה לקנות חברת אשראי צרכני של אמיר ברמלי, באתר כלכליסט, 9 ביולי 2015
11. ↑  רון שטיין, ‏להב רוכשת מהמנהל המיוחד של רוביקון את מניות חברת סילבר, באתר גלובס, 26 בדצמבר 2016
12. ↑  תומר גונן, בלון מעל ירושלים ומחסן רהיטים בכפר קאסם: לאן הלך הכסף של ברמלי?, באתר כלכליסט, 17 בנובמבר 2015
13. ↑  גיל קליאן, סוף עצוב: מפעל החלום של WTP נמכר ב-3 מיליון שקל בלבד, באתר כלכליסט, 10 באפריל 2016
14. 1 2  יוסי פינק, מנכ"ל רוביקון: "אני מקבל ביום לפחות 10 הצעות להשקעה, אבל היזם הישראלי הממוצע - רוצה כסף בשביל משכורת", באתר ביזפורטל‏, 25 בדצמבר 2012
15. ↑  דיאנה בחור ניר, "כשנפל לי פסנתר על הראש, התעוררתי", באתר כלכליסט, 10 באפריל 2017
16. ↑  איתמר ב"ז, כשהמניפולציה נחשפת, באתר העין השביעית, 23 בדצמבר 2015
17. ↑  אתר למנויים בלבד נתי טוקר, כך הפך ברמלי את עצמו לכוכב תקשורת: רכש תוכן שיוקי באתרי כלכלה, באתר TheMarker‏, 1 בדצמבר 2015
18. ↑  השקעות בהשלמת הון, אתר קרן קלע 2013
19. ↑  תומר גנון, מפרק רוביקון וקלע: אמיר ברמלי, אישתו ואמו חייבים 16.5 מיליון שקלים לחברות, באתר כלכליסט, 18 בנובמבר 2015
20. ↑  תומר גנון וגלי וולוצקי, החשד: משקיעי קלע מימנו לברמלי רכישת ארבע דירות, באתר כלכליסט, 22 בנובמבר 2015
21. ↑  גור מגידו, ‏כך סידר לעצמו אמיר ברמלי דירת מסתור מפוארת במגדל בת"א, באתר גלובס, 1 במרץ 2016
22. 1 2  אתר למנויים בלבד שלי אפלברג, אמיר ברמלי לביהמ"ש: "התקשורת ובנק הפועלים גרמו לנזק של מאות מיליוני שקלים", באתר TheMarker‏, 2 בנובמבר 2015
23. ↑  "אשתי תהרוג אותי": המשקיע ששם את כל הפנסיה ברוביקון, גלובס
24. ↑  יגאל מוסקו, ‏אמיר ברמלי: נוכל או גאון?, באתר ‏מאקו‏, 20 בנובמבר 2015
25. ↑  אתר למנויים בלבד שלי אפלברג, משרד ליפא מאיר אסף 240 משקיעים ודורש להצטרף לתיק הפירוק של רוביקון וקרן קלע, באתר TheMarker‏, 22 בנובמבר 2015
26. ↑  מיכל אנסקי על ההסתבכות עם השותף, באתר ‏מאקו‏, 11 בנובמבר 2015
27. ↑  מיכל אנסקי: "העברתי לאמיר ברמלי יותר ממיליון שקל", באתר גלובס, 11 בנובמבר 2015
28. ↑  תומר גנון וגלי וולוצקי, מיכל אנסקי השקיעה 1.37 מיליון שקל בקרן קלע של ברמלי, באתר כלכליסט, 11 בנובמבר 2015
29. ↑  אתר למנויים בלבד שלי אפלברג, הקשר עם אמיר ברמלי גרם למיכל אנסקי נזק של 2.4 מיליון שקל, באתר TheMarker‏, 28 ביוני 2017
30. ↑  דף קלע USA, נובמבר 2014
31. ↑  גולן חזני, ברמלי הפך השקעה של 2 מיליון שקל לאקזיט של 30 מיליון שקל בארבע שנים, באתר כלכליסט, 6 בנובמבר 2013
32. ↑  אבי כץ: "ברמלי יודע לתת לך עצה נכונה בזמן. אני אוהב אותו", באתר גלובס, 14 ביוני 2018
33. ↑  אמיר ברמלי נושא דברים בערב גאלה מיוחד משותף ל"קלע" ו"הגשמה", אתר youtube אירוע ערב גאלה
34. ↑  סרטונים תמר קורנפלד, חלופה לבורסה? סמנכ"לית רוביקון על הפוטנציאל בהשקעות ריאליות, באתר ביזפורטל, 6 בדצמבר 2012
35. ↑  מיכל גלנטי, ‏השיחה (ראו: "מגשימים עם שלום"), באתר גלובס, 24 בדצמבר 2012
36. ↑  ליטל איסטמטי, ‏"לאנשים החכמים ברשות ני"ע ובאוצר אין ביצים", באתר גלובס, 9 בדצמבר 2013
37. ↑  "להנהגה בישראל יש אינטרס לשמר מעמד בינוני חלש, הוא קל לשליטה", פורבס ישראל, 14.01.2015
38. ↑  אופיר דור, "על בית קפה יש כמעט אותה רגולציה כמו על חברת טבע", באתר כלכליסט, 11 במאי 2015
39. ↑  אמיר ברמלי, ‏תנו גם למעמד הביניים להרוויח, אמיר ברמלי, באתר גלובס, 6 במאי 2015 אמיר ברמלי, באתר גלובס, 6 במאי 2015.
40. ↑  תומר גנון, רשות ניירות ערך: קרן אור של חיליק טפירו הייתה תרגיל פירמידה, באתר כלכליסט, 23 ביוני 2015
41. ↑  רחלי בינדמן, רשות ני"ע מזהירה: התשואה מובטחת, הריבית חלומית, ההשקעה מסוכנת, באתר כלכליסט, 4 במאי 2014
42. ↑  רחלי בינדמן, רשות ני"ע שמה סוף לפיצול מלאכותי של קרנות השקעה, באתר כלכליסט, 22 ביולי 2014
43. ↑  רחלי בינדמן, ברמלי מתקרב להנפקת קרן קלע: החליף שם השלד הבורסאי שרכש לשם הקרן, באתר כלכליסט, 13 באוקטובר 2014
44. ↑  גיל קליאן, השלד של ברמלי לשעבר יהפוך לצ'יינג' וחברת תמ"א 38, באתר כלכליסט, 29 באוקטובר 2015
45. ↑  אלי כהן, בין זוכי פרס ירושלים תשע"ה - מייסדי 'זכרון מנחם', באתר בחדרי חרדים, 10 בפברואר 2015
46. ↑  קרן קלע - אזהרה לציבור בדבר פרסומים באמצעי התקשורת, אתר רשות ניירות ערך
47. ↑  רחלי בינדמן, לוכד הנחשים מקבל שיעור בחוקי ניירות ערך, באתר כלכליסט, 23 במרץ 2015
48. ↑  רון שטיין ושי שלו, ‏"אני משלם מחיר על זה שהצפתי בעיות וביקרתי את הרגולציה", באתר גלובס, 22 ביולי 2015
49. ↑  אתר למנויים בלבד שלי אפלברג, ברמלי: "אנחנו מייצגים כלכלה חדשה. ברשות מתקשים להפנים זאת", באתר TheMarker‏, 21 בספטמבר 2015
50. ↑  ynet, "סטנלי פישר" יקרא להשקיע באפיקים חדשים, באתר ynet, 31 באוגוסט 2015
51. ↑  לי-אור אברבך, ‏קרן קלע רכשה את ברייק הזהב ב"מאסטר שף" וב"אקס פקטור", באתר גלובס, 31 באוגוסט 2015
52. ↑  משה בנימין, מעט מדי ומאוחר מדי? בשל החקירה - הרשות ה-2 לא תאפשר פרסומות של קרן קלע, באתר אייס, 17 בספטמבר 2015
53. ↑  תומר גנון, רשות ניירות ערך ידעה מראש על קמפיין קרן קלע ולא עצרה אותו, באתר כלכליסט, 20 בספטמבר 2015
54. ↑  תומר גנון, בקשת פירוק נגד קרן קלע של אמיר ברמלי: "חשש להעדפת נושים", באתר כלכליסט, 18 באוקטובר 2015
55. ↑  תומר גנון, השופט אורנשטיין על ברמלי: "חשבתי שראיתי כבר את הכל", באתר כלכליסט, 4 בנובמבר 2015
56. ↑  תומר גונן, כתב אישום על גניבה, מרמה, זיוף והלבנת הון נגד אמיר ברמלי, באתר כלכליסט, 26 ביוני 2016
57. ↑  יו"ר רשות ני"ע בירך על החלטת הפרקליטות להגיש כתב אישום חמור נגד אמיר ברמלי בגין הונאת משקיעים וגניבת כספם, אתר רשות ני"ע
58. ↑  תפ (ת"א) 52446-06-16 מדינת ישראל נ' אמיר ברמלי, ניתן ב-13 האוקטובר 2020
59. ↑  תומר גנון, הפרקליטות בודקת חוקיות מפגש של ברמלי עם משקיעי קרן קלע, באתר כלכליסט, 21 בינואר 2016
60. ↑  צח שפיצן, ברמלי מכה שנית, באתר ynet, 10 באוגוסט 2016
61. ↑  אלה לוי-וינריב, ‏ביהמ"ש החמיר את תנאי השחרור ממעצר של אמיר ברמלי, באתר גלובס, 9 באוקטובר 2016
62. ↑  נעמי צורף ותומר גנון, מגייסת המשקיעים בקרן קלע נידונה ל-8 חודשי מאסר על תנאי וקנס של 300 אלף שקל, באתר כלכליסט, 12 בינואר 2017
63. ↑  תומר גנון, "כלכליסט", נדחתה בקשת אמיר ברמלי למחוק האישומים נגדו על הונאת משקיעים, באתר ynet, 28 במרץ 2017
64. ↑  אלה לוי-וינריב, ‏"רשות ני"ע הביאה לקריסת רוביקון. לא ביצעתי 'פונזי'", באתר גלובס, 5 באפריל 2017
65. ↑  העליון חייב את עו"ד רוזובסקי להמשיך לייצג את אמיר ברמלי, באתר גלובס, 3 באפריל 2018
66. ↑  עמיר קורץ, כלכליסט, מסתבך והולך: אמיר ברמלי נעצר בחשד לפרשת הונאה ומרמה חדשה, באתר ynet, 5 באוגוסט 2020
67. ↑  תומר גנון, כלכליסט, 10 שנות מאסר לאמיר ברמלי על הונאת משקיעים בהיקף של 340 מיליון שקל, באתר ynet, 25 בפברואר 2021
68. ↑  נועה פרייס‏, ביהמ"ש דחה את בקשת חדשות 2 - לחייב את ברמלי להפקיד ערבות, באתר וואלה!‏, 19 בדצמבר 2016
69. ↑  נועה פרייס‏, כתב כלכליסט משיב לברמלי: "תביעת השתקה כוחנית ובריונית", באתר וואלה!‏, 26 בדצמבר 2016
70. ↑  תומר גנון ועמרי מילמן, הסוד הסינגפורי של בר רפאלי ואמיר ברמלי, באתר כלכליסט, 10 בינואר 2016
71. ↑  עמרי מילמן, בר רפאלי התלוננה במשטרה על גניבת זהות בפרשת סינגה מינגה: "אין לי חשבון בסינגפור", באתר כלכליסט, 13 בינואר 2016
72. ↑  תומר גנון ועמרי מילמן, מפרק רוביקון וקלע זומן למתן עדות במשטרה אחרי תלונה של בר רפאלי, באתר כלכליסט, 31 בינואר 2016
73. ↑  שירות כלכליסט, נמחקה התביעה על הקשר בין ברמלי לרפאלי, באתר כלכליסט, 14 בינואר 2018
74. ↑  גור מגידו, ‏אמיר ברמלי יגיש תביעת לשון הרע נגד עו"ד ארז חבר, באתר גלובס, 21 בדצמבר 2015
75. ↑  גור מגידו, ‏אמיר ברמלי מתכוון להגיש שורת תביעות לשון הרע נגד "מכפישיו", באתר גלובס, 1 בדצמבר 2015
76. ↑  גור מגידו, ‏המפרק של רוביקון: לאסור על אשתו של ברמלי לצאת מהארץ, באתר גלובס, 24 בנובמבר 2015